Senatda Rossiyaga doir tinglovlar boshlanmoqda
O'tgan yilgi prezident saylovlariga Moskvaning ehtimoliy ta'siri, Tramp idorasining Rossiya bilan aloqasi yuzasidan tinglovlar bular.
"Razvedka ma'lumotlariga tayanamiz", - deydi respublikachi senator Richard Bur. Demokrat senator Mark Vorner izchil tergov o'tkazamiz, deydi. Tekshiruv davomida, xususan, Trampning maslahatchisi va kuyovi Jared Kushner ham ko'rsatma berishi kutilmoqda. Senator Vornerning aytishicha, Rossiya rahbariyatining maqsadi Amerikani kuchdan qoldirish. Iqtisodiy, siyosiy jihatdan zaiflashtirish. AQShda har bir fuqaro, qaysi partiyaga a'zo bo'lmasin, bundan hushyor tortishi kerak, deydi u. Shu paytgacha tergovni Vakillar palatasi razvedka qo'mitasi olib borayotgan edi. Ammo qo'mita raisi, respulikachi Devin Nunyez qo'mita bilan maslahat qilmay turib, Prezident Trampga tergovga doir hujjatlarni yetkazib bergan. Bu xabar ketidan joriy hafta quyi palatada rejalangan tinglovlar bekor qilindi. Endi ish Senatning zimmasida. Senator Burr o'tgan yili Trampga ovoz bergan. Biroq bu xolis tergov o'tkazishimga halaqit bermaydi, deydi u. Lekin demokratlar nazarida qo'mitalar respublikachilar nazoratida ekan, haqiqat yuzaga chiqishi gumon. Demokrat senator Martin Xaynrik mustaqil, biror partiyaga aloqasi yo'q komissiya tuzish va tergovni unga topshirish kerak, deydi. Oq uy esa prezidentga qarshi adolatsiz kampaniya ketayotganini ta'kidlaydi, ammo tekshiruvlar davom etishi kerak ekanini tan olmoqda.